# Kort om vejledningen

Dette dokument er en vejledning i, hvad der kan overvejes at have med i en samtykkeerklæring. Hvert afsnit indeholder en overordnet beskrivelse samt et konkret eksempel (markeret med rødt). Alle projekter er individuelle, og det er derfor vigtigt, at du aktivt tager stilling til, hvad samtykkeerklæringen skal indeholde, og hvordan den passer til projektet. Du kan derfor ikke blot kopiere dette dokument, men du kan i stedet formulere egen erklæring med inspiration herfra.

# Hjælp til at lave en samtykkeerklæring til en brugervenlighedstest

## Del indholdet op

Du kan overveje, om deltageren skal have mulighed for kun at acceptere dele af samtykkeerklæringen. For eksempel hvis deltageren gerne vil medvirke, men ikke ønsker at vedkommendes medvirken optages på video. I så fald skal der gives mulighed for at underskrive flere steder i erklæringen eller lave tjekbokse ud for flere af erklæringens dele.

## Afstem indhold internt

Hvis der er personer ansat i jeres organisation med juridisk baggrund, kan det være en god idé at få dem til at gennemlæse samtykkeerklæringen inden brugervenlighedstesten.

# Samtykkeerklæringens indledning

**Formål:** En samtykkeerklæring skal beskytte deltageren, så vedkommende ved præcis, hvad dennes rettigheder er, samt hvordan de data, du indhenter om deltageren, gemmes. Den sikrer også, at du kan bevise, at der er indhentet informeret samtykke. Start erklæringen med at beskrive mere overordnet, hvad deltageren deltager i.

## Eksempel:

Jeg giver hermed samtykke til at deltage i et brugervenlighedstest udført af [offentlig instans]. Formålet med dette studie er at lære, hvordan [produktet] skal designes for bedst at møde brugernes behov.

# Det er frivilligt at deltage

**Formål:** Det er frivilligt at deltage i en brugervenlighedstest, hvilket skal understreges i erklæringen. Beskriv derfor, hvad frivillighed indebærer i testen samt hvilke rettigheder, dette sikrer deltageren. Hvis testen foregår over en længere periode, kan det være relevant at tage stilling til, hvad der sker med de informationer, der allerede er indhentet, hvis deltageren ønsker at trække sig undervejs. I nogle studier kan det være relevant at tilbyde deltageren en erkendtlighed for sin deltagelse (hvis du som offentlig organisation må dette). Hvis det er tilfældet, skal det beskrives, hvad erkendtligheden består i, samt om det har betydning for deltagerens efterfølgende mulighed for at trække sig fra studiet, at der tilbydes en erkendtlighed.

## Eksempel:

Din deltagelse i dette studie er frivillig.

Jeg forstår at:

* Det er frivilligt at deltage i brugervenlighedstesten.
* Jeg kan trække min deltagelse tilbage på hvilket som helst tidspunkt, under eller efter brugervenlighedsstudiet (indsæt evt. dato).
* Jeg behøver ikke at give en grund for min tilbagetrækning.
* Hvis jeg trækker mig fra studiet (inden xx dato), vil [offentlig instans] ikke beholde den information, som har jeg givet indtil videre, medmindre jeg går med til det.

# Optagelse af lyd eller video

**Formål:** Hvis der optages lyd, video eller tages billeder af deltageren i testsituationen, er det vigtigt tydeligt at informere om dette. Derudover er det vigtigt at fortælle, hvad optagelsen bliver brugt til og, hvis relevant, hvem der får adgang til optagelsen.

## Eksempel:

Studiet vil blive optaget udelukkende til analyseformål.

* Jeg forstår og er enig i, at studiet og min deltagelse i studiet vil blive optaget på video.
* Jeg forstår, at videooptagelsen vil blive behandlet som strengt fortroligt materiale, og at den kun vil blive brugt til at analysere data fra studiet og til at videreudvikle [apparatet/systemet/det undersøgte].

# Hvordan vi sikrer dit privatliv (og GDPR-overholdelse)

**Formål:** De informationer, du indsamler om deltageren, vil ofte skulle anses som personfølsomme data. Husk, at der også kan være tale om personfølsomme data, selvom du ikke optager deltageren. Det er derfor vigtigt at tage stilling til, hvordan deltagerens ret til privatliv sikres, så GDPR-lovgivningen overholdes. Derudover skal deltageren typisk have ret til at kunne få sine data slettet eller udleveret. Tag derfor stilling til, om deltageren skal anonymiseres, hvordan du opbevarer data, samt hvornår de opbevarede data slettes.

## Eksempel:

Al data ekstraheret fra videooptagelserne, enten som ord eller billeder, vil blive anonymiseret, før det bliver inkluderet i rapporten (for eksempel vil dit navn og andet sensitiv data blive anonymiseret ved brug af eksempelvis et nummer, og sensitiv data på billeder vil blive anonymiseret).

Efter brugertesten vil videooptagelserne blive betragtet som fortrolige og vil blive opbevaret sikkert på et krypteret drev. Dataene vil blive beholdt, indtil designet af værktøjerne bliver betragtet som færdigt (ikke mere end 24 måneder).

* Jeg forstår, at jeg kan få videooptagelserne af mig slettet på ethvert givent tidspunkt.

# Opbevaring af samtykkeerklæringen

Du skal også tage stilling til, hvordan du vil opbevare erklæringen– evt. ved at indscanne denne, så den kan findes efterfølgende. Husk, at selve den underskrevne erklæring eventuelt også kan anses som personfølsomme data, og derfor skal den opbevares som sådan.

## Eksempel:

Den udfyldte samtykkeerklæring opbevares fysisk i et aflåst opbevaringssted. Samtykkeerklæringen makuleres samtidig med, at videomateriale slettes.

# Underskrift

**Formål:** Deltageren skal underskrive erklæringen for at tilkendegive sit informerede samtykke. Det kan være en idé at have printet erklæringen ud og gennemgå den med deltageren forud for testens start. Husk, at der skal være tale om et informeret samtykke, så deltageren skal have tid til at kunne læse erklæringen igennem og stille eventuelle spørgsmål.

## Eksempel:

Underskriv venligst nedenfor for at markere, at du har læst og forstår informationen på denne formular.

Dato:\_\_\_\_\_\_\_\_\_
Dit navn (med blokbogstaver): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din underskrift: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_